SPŮŁROBOTA - czyli robota cuzamyn a Manszaft
Spůlno robota, czyli spůłrobota.
Cwekym spůłroboty je to, iże ludzie kej chcům zrobić cosik wiyncy niż sům w stanie sami, robiům to cuzamyn ze inkszymi. Dziynka tymu robota je barzi efektýwno. Wożne jednako sam je to, iże cołko robota, mo mieć tyn sům cwek, ô kerym szkryflali my ôstatnio. Wtedy poradzi sie skuplować manszaft.
Manszatf to mało grupa ludzi, kerych umiyjyntności wzajymnie sie uzupełniajům, a przi tymu majům tyn sům cwek a systym dziołanio ai wartości a podyńscie do sprowy. Dziynka robocie we grupie kożdy moge czuć sie za coś ôdpowiydzialny.
Jak powstowo manszaft?
Etap 1 – FORMOWANIÝ
Je to piyrszy etap, na kerym dopiyro skłodo sie do kupy manszaft. Ludzie sie poznowajům, tajlujům miyndzy siebie robota, ale majům przi tymu do sia pewny dystans, bezto godka niý zowdy je luźno. Skuli tego dziołania manszaftu mogům być mało efektywne.
Etap 2 – HAJANIE
Na tym etapie mogům pojawić sie małe haje a swady. Wszysko skiż tego, co ludzie we manszafcie muszům sie dotrzić a dogodać jako bydzie wyglůndać ich robota cuzamyn. Czynsto przi tymu jednako můmy kupa godki, dyskursůw a nawet „burze mózgów”.
Etap 3 – NORMALIZACJO
Mocka sprow we manszafcie sie juże poukłodała, a ludzie sie juże we wiynkszości dogodali, beztuż haje idům na bok, a prziłazi robota. Kożdy zno swoje zadaniý a wiadůmo co trza zrobić, coby důńś ku cwekowi dziołanio. Dziynka tymu tyż atmosfera we manszafcie moge sie poprawić.
Etap 4 – SZLUS
Poleku cołko robota je juże zrobiůno. Przi tymu coroz czyńści widzi sie kůniec zadanio, projektu, programu. Skuli tego tyż coroz wiyncy sie ô tym godo a forszteluje. Sprowy sům dopinane na ôstatni knefel, a we gowie kajś poleku napoczyno sie miarkować jako bydzie wyglůndać tyn szlus. Czos na fajer skiż sukcesu? Smyntki skiż kůńczynio roboty cuzamyn?
A jak poznać, iże maszaft je dobry? Jake sům cechy takigo do porzůndku manszaftu?
- dobro a efektiwno kůmunikacjo miyndzy ludziami;
- ôtwarto, szczyro a inszpirujůnco wymiana idyjůw, informacyj a wrażyń;
- dobro ôrganizacjo roboty a akuratne potajlowaniý ij;
- pozitywne podyńśce do spůłroboty ludzi we manszafcie;
- atmosfera zaufanio a dobrych relacyj;
- kożdy czuje sie kůnskiym tego manszafta;
- przi robocie widać zaangażirowani kożdego;
- kożdy tyż sie uozwijo we tym co robi;
- widać kreatywność a chyńć poznowanio nowego;
- radzynie sie ze swadami, hajami a sytuacjami niýlekimi.
Kożdy mo jakoś rola..
Tak samo we żywobyciu jak i we manszafcie. Kożdy mo swoje zadaniý, robota, swoja rola. Nojlepi, kej we manszafcie potajluje sie role podle tego, wto jaki je, co poradzi a wiy. Dziynka tymu bydzie umioł jak nojlepij sie znolyź sie we nowyj robocie, ale przi tymu dać ze siebie jak nojwiyncyj.
Role poradzi sie potajlować roztomajcie. Choby na:
- role zadaniowe – swiůnzane ze realizacjům ôkryślůnego zadanio,
- role społyczne – skůncyntrowane na ymocjach a relacjach miyndzyludzkich,
- role indywidualne – cwek dziołanio moge być zrealizowany indywidualnie, abo indywidualizm gwarantuje realizacjo zadanio.
Role we manszafcie?
Jako spůmino brytyjok R.M. Belbin na efektiwnoś roboty manszaftůw mo wpływ niý ýno wiedza a umiyjyntności, nale tyż typ ôsobowości. Zbudowany podle niego manszaft bydzie mioł beztuż take role:
Przi takim podyńsciu werci sie pamiyntać, coby dobrze poskłodać manszaft. Kej zaś juże můmy ludzi, to na prowda dobrze je potajlować robota tak, coby kożdy dostoł rola podle tego, jaki je. Dziynka tymu poradzymy wykorzystać potyncjał wszyskich, co můmy we manszafcie.
Role sztichowe
Kej jednako przidzie nům tajlować robota, a wyńdzie, iże muszymy jeszcze we manszafcie potajlować ludzi (zrobić take myńsze zespoły), wtedy trza sie spůmnieć ô rolach sztichowych (przeciwstawnych). Wszysko skiż tego, iże nojczynści ludziům ô sztichowych rolach ciynżko sie dogodać, a chycić roboty cuzamyn.
Beztuż trza spamiyntać, iże sztichowe role to:
> Sznupok a Perfekcjůnista;
> Kreator a Implymynter;
> Lokomotywa a Dusza;
> Koordynator a Szpecjalista.
Ewaluator idzie pedzieć je neutralny.
Tyn tekst je dostympny na licencji Creative Commons Uznanie autorstwa - Użycie niekomercyjne - Bez utworów zależnych 4.0 Międzynarodowe.
Poczytej tyż:
szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pap_Latn szl_Latn szl_Latn pol_Latn szl_Latn pol_Latn szl_Latn